Imtella' Lulju 3, 2021 - Aġġornata 3 Ta' Lulju, 2021 6:12pm Imħallef ordna lill-awtoritajiet tas-saħħa jagħtu €7,000 f'kumpens lil infermiera li sofriet trawma wara li ġiet trasferita darbtejn. L-infermiera fetħet il-kawża fil-Prim'Awla tal-Qorti Ċivili kontra s-Supretendent tas-Saħħa Pubblika u t-Tabib Prinċipali tal-Gvern. Wara 15-il sena taħdem fil-Fairyland Ward fl-Isptar San Luqa, fl-2008 hija kienet trasferita għall-klinika tal-Ajruport Internazzjonali ta' Malta. Hija sostniet li l-klinika u d-dipartiment responsabbli mill-klinika fl-ajruport ma rrikonoxxewx it-trasferiment u ma kellhix il-'pass' neċessarju. Minbarra hekk irriżulta li fil-klinika ma kien hemm ebda post vakanti għal infermiera u ma kienx hemm bżonnha. Wara seba' xhur ġiet trasferita għall-Isptar Monte Carmeli madankollu wara sena reġgħet ġiet trasferita lura għall-klinika fl-ajruport anke wara li talbet l-għajnuna tal-MUMN. L-infermiera sostniet li fl-Isptar Monte Carmeli ġiet soġġetta għal kundizzjonijiet inaċċettabbli waqt li fl-ajruport sofriet dawk li sejħet "abbużi fiżiċi, morali u psikoloġiċi". L-Imħallef Francesco Depasquale sema', fost oħrajn, psikjatra jgħid li minħabba dawn it-trasferimenti l-infermiera sofriet diżabilità permanenti ta' 5%. Kien għalhekk li waqt li żamm lis-Supretendent tas-Saħħa Pubblika u lit-Tabib Prinċipali tal-Gvern responsabbli għall-ansjetà li sofriet ordnalhom jagħtuha kumpens ta' €7,000.